નવસારીમાં તસ્કરોએ માથુ ઉચક્યું હોવાનો લોકોને અનુભવ થયો છે. શહેરના તરોટાબજાર નજીક નવીનગરી વિસ્તારમાં તસ્કરોએ એક બંધ મકાનને રાત્રે નિશાન બનાવ્યું હતું. ગફુર પેલેસમાં રહેતા ફજીલા જાવેદભાઈ ગુલામ શેખ તેમના પરિવાર સાથે ઉભરાટ ગયા હતા અને ત્યાં રોકાયા હતા. એ દરમિયાન તેમના ભાડેના બંધ મકાનમાં ચોરી થઈ હતી. તસ્કરોએ બંધ મકાન હોવાથી તેનો લાભ ઉઠાવી તાળુ તોડી અંદર પ્રવેશ કર્યો હતો. તેમણે મોબાઈલ, એલઈડી તથા ત્રણ કાંડા ઘડિયાળ મળી કુલ રૂ. 36 હજારની મત્તાની ચોરી કરી તસ્કરો ફરાર થઈ ગયા હતા. આ ઘટના અંગેની જાણ થતા જ ફજીલા શેખે ટાઉન પોલીસ મથકમાં ફરિયાદ નોંધાવી છે, જેના આધારે પીએસઆઈ વી.ઝેડ. મહિરેએ આગળની તપાસ હાથ ધરી છે. પોલીસ હાલ સીસીટીવી ફૂટેજ મેળવવા પ્રયાસ કરી રહી છે. એ બાદ તપાસને વેગ મળે તેવી શક્યતા છે.